Sowat kwart minder suiker in Coke danksy Jan TaksFoto ter illustrasie. (Foto: The Coca-Cola Company via AP) Coca-Cola Suid-Afrika het die suiker in sy drankies met 26% verminder. Dít volg nadat die Nasionale Tesourie op 1 April verlede jaar ŉ belastingheffing van 2,1c vir elke gram suiker in 100 ml koeldrank in werking gestel het om uitermatige suikerinname te beperk. Die basiese vrystelling geld dat die eerste 4 g suiker per 100 ml koeldrank belastingvry is as aansporing vir vervaardigers om die suikerinhoud in drankies te verminder. Volgens Camilla Osborne, hoof van kommunikasie by Coca-Cola in suidelike en oostelike Afrika, het die maatskappy in Suid-Afrika oor ŉ tydperk van twee jaar die gemiddelde suikerinhoud in sy drankies met 26% verminder, heelwat meer as die 15% waartoe die bedryf hom bewillig het. “Ons erken dat te veel suiker nie goed is vir enigiemand nie en ondersteun die huidige aanbeveling deur verskeie toonaangewende gesondheidsowerhede, waaronder die Wêreldgesondheidsorganisasie (WGO), dat mense hul inname van toegevoegde suiker moet beperk tot nie meer as 10% van hul totale energie- of kalorieverbruik nie,” het Osborne gesê. Die maatskappy het dus ŉ reeks suikervrye drankies en laekalorie-opsies bekend gestel. Om selfs meer gesondheidsbewus te wees, bied Coca-Cola ook verskillende groottes koeldranke aan om porsiebeheer toe te pas. “Ons bied ook beter pryse vir suikervrye drankies in Suid-Afrika aan,” het Osborne verduidelik. Osborne het gesê hoewel sy nie die effek van die belastingheffing op verkope bekend mag maak nie, is dit duidelik dat al meer Suid-Afrikaners die suikervrye opsie verkies. Oor die afgelope paar jaar het ŉ verskeidenheid lande, waaronder Mexiko, die Verenigde Koninkryk, Ierland, Portugal, Frankryk, Saoedi-Arabië, die Verenigde Arabiese Emirate asook sommige Amerikaanse state, drankies wat met suiker versoet word, belas. Coca-Cola het onlangs ŉ groei van 5% in wêreldwye inkomste vir die eerste kwartaal van 2019 bekend gemaak wat sy netto inkomste tot $8 miljard bring, ondanks bewerings dat suikerbelasting wat in ŉ toenemende aantal lande opgelê word die maatskappy sou benadeel en werkverlies sou veroorsaak. Die maatskappy het die grootste groei in Latyns-Amerika getoon hoewel Mexiko een van die eerste lande in die wêreld was om drankies wat met suiker versoet is te belas. Coca-Cola se netto inkomste in dié lande het met 10% gegroei. Europa, die Midde-Ooste en Afrika word saamgegroepeer as een streek waaronder die maatskappy ŉ toename van 5% in netto inkomste en 7% groei in bedryfsinkomste getoon het. In Noord-Amerika, waar ŉ aantal Amerikaanse state belastingheffing ondervind het op drankies wat met suiker versoet is, het die maatskappy ŉ netto omsetgroei van 1% en groei van 16% in bedryfsinkomste behaal. Hoewel dit in dié stadium te vroeg is om te sê of Suid-Afrikaners hul verbruik van versoete drankies weens die belastingheffing verminder het, ondersoek die Tesourie die impak van die belastingheffing op verbruik asook werkverliese.